মেয়র আরও বলেন, ‘এই দেশটি গড়ে উঠেছে নিজ দেশে বহুবিধ দমন-পীড়নে অতিষ্ঠ লোকজনের মাধ্যমে, ধর্মীয় বিশ্বাসের কারণে প্রাণনাশের আশঙ্কায় পালিয়ে আসা মানুষজনের আন্তরিক আগ্রহে। আমাদের এই দেশটি প্রতিষ্ঠিত হয়েছে সব মানুষকে শ্রদ্ধা জানানোর অভিপ্রায়ে এবং সেই নীতি ও আদর্শকে সুরক্ষায় আমাদের ঐক্যবদ্ধ থাকতে হবে। আমরা প্রতিটি জেনারেশনেই গণতন্ত্র সুরক্ষায় বদ্ধপরিকর ছিলাম, এখনো আছি। এক্ষণে একটি কথা বলতে বাধ্য হচ্ছি যে, যদি ধর্ম বা জাতীয়তা অথবা বর্ণের কারণে কেউ আক্রান্ত হন, তাহলে ধরে নিতে হবে যে, আমরা সবাই আক্রান্ত হয়েছি এবং এই বার্তা সর্বত্র ছড়িয়ে দিতে হবে। রুখে দাঁড়াতে হবে নাগরিক অধিকার হরণকারীদের বিরুদ্ধে।’ বিশ্ববিদ্যালয়ের শিক্ষক ওবায়দুল্লাহ এবং জুডি গোল্ডের উপস্থাপনা ও পরিচালনায় সমাবেশ শুরু হয় জাতীয় সংগীতের পর ইসলাম, খ্রিস্টান ও জুইশদের পবিত্র ধর্মগ্রন্থ থেকে পাঠের মধ্য দিয়ে। নির্বাচিত জনপ্রতিনিধিগণের মধ্যে বক্তব্য রাখেন স্টেট অ্যাসেম্বলীম্যান রোবার্ট ক্যারল, সিটি কাউন্সিলম্যান বেন ক্যালোস, রোরি ল্যান্সমেন এবং ব্র্যাড ল্যান্ডার।